Un român suspectat de 16 infracţiuni comise în 3 state şi dat în urmărire internaţională, a fost prins în Caraş Severin
Un român dat în urmărire internaţională pentru infracţiuni comise în trei state membre ale Uniunii Europene a fost identificat de către jandarmii din judeţul Caraş Severin cu ajutorul aplicaţiei eDAC.
Bărbatul în vârstă de 40 de ani, cetăţean român, a fost identificat de jandarmii din Caraş-Severin. În urma verificărilor făcute în aplicaţia eDAC, aceştia au constatat că pe numele românului era emis un mandat european de arestare în vederea extrădării, el fiind acuzat de 16 infracţiuni comise în Italia, Germania şi România.
„Situaţia generală a cazierului judiciar al bărbatului, este una complexă, fiind înscrise 16 infracţiuni comise, atât pe teritoriul României, cât şi pe teritoriul Republicii Federale Germania şi Republicii Italia, dintre care deţinerea sau folosirea neautorizată de arme de foc, infracţiuni contra patrimoniului, conducere fără permis, furt, comercializarea de bunuri furate etc”, se arată într-un comunicat dat publicităţii vineri de Inspectoratul de Jandarmi Judeţean Caraş Severin, potrivit News.ro.
Conform procedurilor legale jandarmul care l-a identificat pe bărbatul dat în urmărire internaţională l-a predat pe acesta organelor abilitate ale statului.
„Aplicaţia eDac este un sistem digital de verificare a documentelor de identitate, care, în urma scanării actelor, generează în mod automat toate informaţiile despre persoanele verificate. Prin intermediul acestui instrument, jandarmii din toate structurile operative ale Inspectoratului de Jandarmi Judeţean Caraş-Severin, au verificat pe 900 de persoane, in timpul misiunilor de ordine publică şi de protecţie instituţională”, precizează oficialii Jandarmeriei Caraş Severin.
Sursa: News.ro
Dată publicare:
10-05-2024 17:13